
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 3 octombrie 2012
           Nr.    Pl- x 489/2011


RAPORT

asupra propunerii legislative privind protecţia persoanelor de interes public

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind protecţia persoanelor de interes public,  trimisă cu adresa nr. Pl-x 489 din 27 iunie 2011 şi  înregistrată cu nr. 31/742 din 29 iunie 2011.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Proiectul de lege  are ca obiect de reglementare  agravarea răspunderii penale în cazul săvârşirii anumitor categorii de infracţiuni împotriva persoanelor fizice care “desfăşoară raporturi individuale de muncă în cadrul unei instituţii publice sau care desfăşoară activităţi în cadrul instituţiilor publice în baza unor contracte numite sau nenumite, inclusiv în ONG-uri pe baza contractelor de voluntariat”, persoane denumite, în mod generic „persoane de interes public”, aflate în exercitarea atribuţiilor de serviciu sau în legătură cu exercitarea atribuţiilor de serviciu.

Consiliul Legislativ, prin avizul nr. 435 din 13 aprilie 2011, a avizat negativ  iniţiativa legislativă.
           Guvernul, prin punctul de vedere transmis cu adresa nr. 1212 din 20 mai 2011 nu susţinea adoptarea iniţiativei legislative.
Comisia pentru drepturile omului, culte şi problemele minorităţilor naţionale a transmis un aviz negativ, cu nr. 25/444 din 29 iunie 2011.
Comisia pentru administraţie publică, amenajarea teritoriului şi echilibru ecologic a transmis un aviz negativ, cu nr. 26/353 din 7 septembrie 2011.

 În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă, expunerea de motive, avizul Consiliului Legislativ şi punctul de vedere al Guvernului, în şedinţa din 1 octombrie 2012. 
           La dezbateri au fost prezenţi 15 deputaţi, din totalul de 23 membri ai Comisiei juridice, de disciplină şi imunităţi.
Ca urmare a dezbaterilor din Comisie, s-a constatat că în limbajul juridic, noţiunea de interes public este utilizată pentru a caracteriza o activitate, un bun sau o persoană juridică, şi în niciun caz o persoană fizică, astfel cum se propune în iniţiativa legislativă. O astfel de persoană ar putea, eventual, să fie caracterizată prin faptul că desfăşoară o activitate de interes public, dar nu prin aceea că ar fi ea însăşi de interes public. Constituţia României, republicată, face referire atât la instituţii publice, cât şi la autorităţi publice, la instituţii de interes public, la organe de specialitate ale administraţiei publice centrale sau la autorităţi administrative autonome. În plus, în legislaţie nu există o modalitate unitară de reglementare a naturii juridice a persoanelor juridice avute în vedere de proiect, iar o interpretare restrictivă ar face inaplicabile dispoziţiile proiectului în situaţia în care, în actul de înfiinţare a unei astfel de instituţii publice nu s-ar prevedea în mod expres că natura acesteia este aceea de instituţie publică.
Faţă de cele arătate, în urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative privind protecţia persoanelor de interes public.
În raport cu obiectul şi conţinutul reglementării, proiectul de lege face parte din categoria legilor organice.
                             VICEPREŞEDINTE,                                 SECRETAR,
                               Florin IORDACHE                             Alina GORGHIU
Consilier parlamentar,

 Paul Şerban

